Sambian entisen presidentin lähipiiriin kuuluneen miehen mukaan presidentin leski Regina Chiluba ei ole sijoittamassa 33,6 miljoonaa euroa Hämeenlinnaan.

Vuonna 2011 kuollut presidentti Frederick Chiluba (etualalla) poistumassa korruptio-oikeudenkäynnistä Lusakassa joulukuussa 2003. Hänen vieressään Regina Chiluba ja tämän puhemieheksi ilmoittautuva Emmanuel Mwamba takana keskellä. AP

Sambian entisen presidentin Frederick Chiluban (1943-2011) lähipiiriin kuuluneen tiedottajan mukaan presidentin leski Regina Chiluba ei ole sijoittamassa 33,6 miljoonaa euroa Hämeenlinnaan kaavailtuun jättimäiseen autokauppakeskukseen, kuten suomalaisyhtiön toimitusjohtaja on julkisuudessa ilmoittanut.

– Haluamme ilmoittaa, että Regina Chiluba ei ole pyytänyt ketään tai mitään tahoa sijoittamaan Sunny Car Centeriin tai mihinkään muuhunkaan projektiin Suomessa. Olemme järkyttyneitä, että hänen nimensä on liitetty tuntemattomaan liiketoimeen, Regina Chiluban puhemieheksi ilmoittautuva Emmanuel Mwamba sanoo Iltalehdelle.

Lusaka Timesin mukaan Mwamba toimi viime lokakuuhun asti kansliapäällikkönä Sambian tieto- ja lähetystoiminnasta vastaavassa ministeriössä.

Mwamba toimi myös edesmenneen presidentti Frederick Chiluban tiedottajana ja läheisenä avustajana.

”Petos tai huijaus”

Sunny Car Centerin toimitusjohtaja Markku Ritaluoma vakuutti torstaina, että useaan otteeseen viivästyneen hankkeen rahoituskuviot ovat selviämässä.

Ritaluoma kertoi maksaneensa eteläafrikkalaiselle pankkitilille 336 000 euroa, jotta Chiluban Lontoon Barclays-pankissa olevat varat saadaan vapautettua.

Epämääräiseltä kuulostava rahoituskuvio on herättänyt ihmetystä, mutta Ritaluoman mukaan Sunny Car Centerillä on Chiluban leirin kanssa sitova sopimus.

– Ei millään nigerialaiskirjeellä ole tekemistä tämän asian kanssa. Tämä on ihan tuulesta temmattua, Ritaluoma sanoi Iltalehdelle torstaina.

Ritaluoman mukaan yhtiö on sopinut Chiluban varainhoitajaksi esittäytyneen Mark Wilsonin kanssa 33,6 miljoonan euron sijoituksesta Hämeenlinnaan.

Mwamban mukaan Regina Chiluballa ei ole hallussaan tällaisia varoja, jäädytetyistä puhumattakaan, eikä hänellä ole pankkitiliä Lontoon Barclays-pankissa.

– Uutisoinnista päätellen vaikuttaa siltä, että Sunny Car Center on saattanut joutua petoksen tai huijauksen uhriksi, Sambiasta tavoitettu Mwamba sanoo.

”Ihan bullshittiä”

Iltalehti tavoitti Ritaluoman maanantaina iltapäivällä.

Niukkasanainen Ritaluoma on Iltalehden kertomista uusista tiedoista huolimatta edelleen sitä mieltä, että luvatut miljoonat saapuvat aikanaan Suomeen.

– Niin kuin olen kertonut, meillä on sitova sopimus, Ritaluoma sanoo.

Aiotteko ottaa poliisiin yhteyttä, jos näyttää siltä, että teitä on huijattu?

– Ei meitä ole vielä huijattu.

Teitä ei ole vielä huijattu?

– Ei.

Mutta entä siinä vaiheessa, jos näyttää siltä, että teitä on huijattu?

– Se on sitten sen ajan murhe. Katsotaan niitä asioita sitten, kun se aika koittaa. Ei me aleta tällaiseen leikkiin. Tämä on ihan bullshittiä koko juttu.

Poliisi voimaton

Poliisi ehti varoittaa Ritaluomaa mahdollisesta ”nigerialaishuijauksesta” ennen epäilyttävää tilisiirtoa pankin valvontajärjestelmän hälytettyä.

– Siinä ei ollut mitään yksittäistä merkkiä, vaan se koko paketti vaikutti kaikilta osin siltä, tutkinnanjohtaja, rikoskomisario Jari Uotila Hämeen poliisista kertoo.

Ritaluoma päätti poliisin varoittelusta huolimatta maksaa tasan yhden prosentin luvatusta 33,6 miljoonasta eurosta eteläafrikkalaiselle tilille.

– Törkeä petos on virallisen syytteen alainen rikos, mutta eihän kenenkään päähän voi väkisin takoa, että sinua huijataan, jos toinen sanoo, että ei huijata, ja hän haluaa sijoittaa rahat tällaiseen ja ottaa riskin, Uotila sanoo.

Jos epäilee, että on menettänyt 336 000 euroa huijarille, niin kannattaa varmaan olla yhteydessä poliisiin?

– Tietenkin kannattaa, mutta jos on laittanut rahat, niin niiden takaisinsaanti voi olla vähän heikkoa, Uotila myöntää.

Uotilan mukaan vastaavanlaisiin huijauksiin haksahtaneet eivät tyypillisesti näe ”sijoitetuista” rahoistaan senttiäkään.

– Ainakin näissä tapauksissa, mitä meillä on ollut, niin mitään ei ole ikinä takaisin tullut. Summat ovat olleet pienempiä, tämä on omaa luokkaansa.